《武夷山》
宋代·林泉生

千山来武夷，势若群龙趋。峥嵘入霄汉，一一飞跃如。

石城开楼台，神仙之所居。高岩挂钟鼓，幽壑藏舟车。

一水九曲折，烟霞共萦纡。昂昂大王峰，回顾双玉姝。

变态千万状，迥与人境殊。我行入幽深，凉云袭衣裾。

王事有程期，未能尽崎岖。瞻望不忍去，为之少踌躇。

青鸾竟何在，落日啼猩鼯。鬼工凿灵嶂，想在天地初。

不知百粤前，谁其宅此都。魏王何代人，髑髅至今枯。

精神在青天，此物蝉蜕馀。还丹九转就，身外复有躯。

鸡犬舐丹鼎，尚能游太虚。虹桥宴曾孙，何不与之俱。

迩来二千年，谁使恩义疏。驼羹不见遗，无人荐乾鱼。

空馀炼丹鼎，寒烟覆青芜。当时烧白石，黄金满洪炉。

黄金果何用，亦为仙所需。安期不可见，此事知有无。

吾将搴束茅，来依紫阳庐。青鳞既可钓，枸杞亦可蔬。

遨游青山间，心朗气亦舒。时从二三老，野服歌唐虞。

神仙果有之，必就贤人呼。长生如可求，吾当受其书。

作者简介：林泉生，姓名未详。应月泉吟社徵诗（《月泉吟社诗》）。